Fotballstjerner overfalt av ville fans ute på banen
Elfenbenskysten trengte kun ett poeng på hjemmebane mot allerede kvalifiserte Kamerun for å sikre seg en plass i det kommende Afrikamesterskapet i fotball. Da dommeren blåste av oppgjøret tre minutter på overtid - på stillingen 0-0 - slapp ikke hjemmefansen bare jubelen løs, men også alle hemninger forsvant tydeligvis i all gleden. Hundrevis av tilskuere stormet banen som en del av den ukontrollerte feiringen. Kaoset brøt umiddelbart ut på Felix Houphouet-Boigny Stadion, for i gledesrus løp tilskuerne mot spillerne for å feire sine helter. Bildene fra stadionet i Abidjan viser at sikkerhetsvaktene tyr til batongslag for å holde supporterne unna. Flere store stjerner havnet midt i dramaet - deriblant Manchester Citys Yaya Toure, Liverpools Kolo Toure og Roma-spilleren Gervinho. Selve fotballkampen ble ingen stor forestilling. Elfenbenskysten hadde overtaket, men skapte ikke all verden. Etter 57 minutters spill fikk Kameruns kaptein Stephane Mbia rødt kort etter å ha felt Gervinho på vei alene igjennom. I sluttminuttene trillet Elfenbenskystens spillere bare ballen i laget uten at de kamerunske motstanderne gjorde noe for å få tak i lærkula. Til tross for den nitriste avslutningen tok altså feiringen helt av. Afrikamesterskapet arrangeres i januar og februar neste år i Ekvatorial Guinea. I tillegg til vertslandet, Elfenbenskysten og Kamerun er Zambia, Sør-Afrika, Algerie, Kapp Verde, Tunisia, Gabon, Senegal, Ghana, Guinea, Mali, Kongo, DR Kongo og Burkina Faso med i turneringen.
(Elfenbenskysten-Kamerun 0-0) Jublende tilskuere stormet banen da Elfenbenskysten sikret seg en plass i afrikamesterskapet. Mens sikkerhetsvaktene slo med batonger havnet blant andre stjernespiss Gervinho (27) midt i kaoset.